दक्षिण एसियाली खेलकुद सन् १९८४ मा काठमाडौंमा सुरु गर्दा प्रत्येक दुई वर्षमा आयोजना गर्ने भनिएको थियो तर हालसम्म यसको ११ संस्करण मात्र सम्भव भएको छ । ढाकामा ११ औं संस्करण सम्पन्न भएको ६ वर्षपछि २०१६ मा दक्षिण एसियाली खेलकुदको कुम्भ भारतले गुवाहाटी र सिलोङमा आयोजना गर्दैछ । दक्षिण एसियाका आठ देश (नेपाल, भारत, बंगलादेश, पाकिस्तान, श्रीलंका, अफगानिस्तान, भुटान, माल्दिभ्स) सहभागी १२ औं सागमा २३ खेल समावेश गरिएको छ । ती खेल गुवाहाटीका १० तथा सिलोङका ४ स्थानमा सञ्चालन हुनेछन् । यो प्रतियोगितामा करिब २ हजार २ सय खेलाडी सहभागी हुने बताइन्छ ।
